ເກົາຫຼີເໜືອ ຍັງສືບຕໍ່ ຂາດແຄນ ເຂົ້າປາອາຫານ ຢ່າງໜັກ
ສະພາບດິນຟ້າອາກາດທີ່ຮຸນແຮງ ໄດ້ທັບມ້າງຄວາມຫວັງ ຂອງເກົາຫລີເໜືອ ທີ່ວ່າຈະໄດ້ຮັບ ຜົນເກັບກ່ຽວດີຂຶ້ນ ໃນປີນີ້ ຫຼັງຈາກທີ່ໄດ້ນໍາໃຊ້ເທັກນິກປູກຝັງທີ່ທັນສະໄໝຂຶ້ນນັ້ນ.
ທີ່ເກົາຫຼີເໜືອ ເຈົ້າໜ້າທີ່ແມ່ນກໍາລັງພະຍາຍາມຢູ່ຕະຫຼອດມາ ເພື່ອຜ່ອນຄາຍ ສະພາວະຂາດເຂີນເຂົ້າປາອາຫານທີ່ຊໍ້າເຮື້ອ ອັນເນື່ອງມາຈາກສະພາບດິນຟ້າອາກາດ ທີ່ຮ້າຍແຮງພ້ອມ ກັບການຄຸ້ມຄອງທີ່ດິນທີ່ບໍ່ຖືກບໍ່ຄວນນັ້ນນໍາ ເດືອນແລ້ວນີ້ ລັດຖະບານໄດ້ລະດົມພວກແມ່ຍິງ 200 ຄົນ ໄປ ສ້າງເຂື່ອນນ້ອຍ ຢູ່ໃກ້ໆກັບເມືອງ Anju ເພື່ອຊ່ວຍປ້ອງກັນທົ່ງ ເຂົ້າສາລີບໍ່ໃຫ້ຖືກນໍ້າຖ້ວມຈາກລະບົບຖ່າຍເທຂອງເສຍ ທີ່ ຖືກທໍາລາຍເສຍຫາຍຍ້ອນນໍ້ໄພາຖ້ວມ ແມ່ຍິງເຫລົ່ານັ້ນຊຶ່ງ ສ່ວນໃຫຍ່ແມ່ນພວກແມ່ບ້ານ ໄດ້ອອກແຮງງານປ່ຽນຜຽນກັນ ຂົນຖົງຂີ້ຕົມ ຜຽນລະ 5 ຊົ່ວໂມງ ແຕ່ເຖິງປານນັ້ນທົ່ງເຂົ້າສາລີຫຼາຍໆແຫ່ງນັ້ນກໍໄດ້ຖືກທໍາລາຍ ຍ້ອນນໍ້າຖ້ວມແລະພາຍຸໄຕ້ຝຸ່ນຄັ້ງຫຼ້າສຸດນັ້ນ ຊຶ່ງຕາມມາ ຫລັງຈາກເກີດສະພາວະແຫ້ງແລ້ງທີ່ຍືດຍາວ ໃນຕົ້ນປີນີ້ ສະພາບດິນຟ້າອາກາດທີ່ຮຸນແຮງນີ້ ໄດ້ທັບມ້າງຄວາມຫວັງຂອງເກົາຫລີເໜືອ ທີ່ວ່າຈະໄດ້ຮັບ ຜົນເກັບກ່ຽວດີຂຶ້ນ ໃນປີນີ້ ຫຼັງຈາກທີ່ໄດ້ນໍາໃຊ້ເທັກນິກປູກຝັງທີ່ທັນສະໄໝຂຶ້ນນັ້ນ ເປັນເວລາ ຫຼາຍປີມາແລ້ວ ທີ່ປະເທດທີ່ທຸກຍາກຫລາຍແຫ່ງນີ້ ໄດ້ອາໄສການຊ່ອຍເຫຼືອທາງດ້ານເຂົ້າປາ ອາຫານຈາກຕ່າງປະເທດເປັນຫຼັກ ເພື່ອລ້ຽງດູປະຊາຊົນຈໍານວນ 24 ລ້ານຄົນຂອງຕົນ ບັນດາພະນັກງານສະຫະປະຊາຊາດ ຈະເລີ່ມທໍາການຊັ່ງຊາຕີລາຄາ ເບິ່ງຄວາມເສຍຫາຍ ຕ່າງໆ ໃນອາທິດໜ້ານີ້ ຈະໄດ້ຮູ້ແຈ້ງເຖິງ ສະພາບການໂຕຈິງຂອງການຂາດເຂີນເຂົ້າປາ ອາຫານນັ້ນ ວ່າຮ້າຍແຮງສໍ່າໃດ? ອົງການອາຫານຂອງສະຫະປະຊາຊາດ ໄດ້ສະໜອງພວກເຂົ້າບະເລ່ແລະເຂົ້າທໍາມະດາ ໃຫ້ເກົາຫລີເໜືອ ເພື່ອຊ່ວຍລ້ຽງດູພວກເດັກນ້ອຍທີ່ອຶດຫິວໃນໂຮງຮຽນແລະໂຮງໝໍຕ່າງໆ ນອກນັ້ນແລ້ວ ກໍຍັງໄດ້ສະໜອງຜະລິດຕະພັນສະເພາະຕ່າງໆໃຫ້ ສໍາລັບແກ້ໄຂບັນຫາ ຄວາມຕ້ອງການດ້ານໂພຊະນາການ ຂອງພວກເດັກນ້ອຍແລະແມ່ນັ້ນ